**SINTEZA**

la proiectul Hotărârii Guvernului pentru aprobarea Regulamentului cu privire la implementarea de proiecte comune în domeniul energiei electrice din surse regenerabile cu una sau mai multe părți contractante la Tratatul de constituire a Comunității Energetice, state membre ale Uniunii Europene sau țări terțe

**(număr unic 77/MEn/2025)**

|  |  |  |  |
| --- | --- | --- | --- |
| **Participantul la avizare, consultare publică, expertizare** | **Nr. crt.** | **Conținutul obiecției, propunerii, recomandării, concluziei** | **Argumentarea autorului proiectului** |
| **Avizare și consultare publică** | | | |
| Ministerul Afacerilor Externe  nr. DI/3/041.1- 1759 din 21.02.2025 | 1. | Ministerul Afacerilor Externe a examinat proiectul Hotărârii Guvernului pentru aprobarea Regulamentului cu privire la implementarea de proiecte comune în domeniul energiei electrice din surse regenerabile cu una sau mai multe părți contractante la Tratatul de constituire a Comunității Energetice, state membre ale Uniunii Europene sau țări terțe (număr unic 77/MEn/2025) și, în limita competențelor funcționale, comunică următoarele.  Se atrage atenția asupra neconcordanței între clauza de armonizare a proiectului remis spre avizare și referințele din Nota de fundamentare și tabelul de concordanță.  În clauza de armonizare se menționează că proiectul transpune articolul 8 din Directiva (UE) 2018/2001 a Parlamentului European și a Consiliului din 11 decembrie 2018 privind promovarea utilizării energiei din surse regenerabile (în continuare – Directivă), în timp ce în punctul 5.2. din Nota de fundamentare sunt indicate articolele 9, 10, 11 și 12 din Directivă ca fiind transpuse prin proiectul supus avizării.  În vederea asigurării coerenței și conformității textului cu Directiva europeană, se recomandă corectarea acestei discrepanțe, prin ajustarea clauzei de armonizare, astfel încât să reflecte corect articolele transpuse, întru evitarea oricărei confuzii sau interpretări eronate. | **Se acceptă.**  Proiectul a fost redactat. |
| Cancelaria de Stat  nr. 26-78-2020  din 24.02.2025 | 2. | Urmarea examinării proiectului de hotărâre pentru aprobarea Regulamentului cu privire la implementarea de proiecte comune în domeniul energiei electrice din surse regenerabile cu una sau mai multe părți contractante la Tratatul de constituire a Comunității Energetice, state membre ale Uniunii Europene sau țări terțe (număr unic 77/MEn/2025), comunicăm următoarele.  Republica Moldova a aprobat aderarea la Tratatul de constituire a Comunității Energetice prin Legea nr. 117 din 23 decembrie 2009. Astfel, ca parte semnatară a Tratatului, Republica Moldova are obligația de a transpune acquis-ul Comunității Energetice.  În context, referitor la proiectul hotărârii de Guvern se propune:  - pornind de la prevederile art. 56 alin. (1) și alin. (3) din Legea nr. 100/2017 cu privire la intrarea în vigoare a actelor normative și având în vedere că se urmărește realizarea angajamentelor internaționale ale Republicii Moldova, se propune completarea proiectului hotărârii de Guvern cu un punct nou care va stabili momentul intrării în vigoare a hotărârii Guvernului: ,,Prezenta hotărâre va intra în vigoare la data publicării în Monitorul Oficial al Republicii Moldova”. | **Se acceptă.**  Proiectul a fost redactat. |
| 3. | De asemenea, se va asigura completarea numelui Ministrului Energiei, Dorin Junghietu. | **Se acceptă.**  Proiectul a fost redactat. |
| 4. | Proiectul de hotărâre va fi tradus în limba rusă, conform art. 54 alin.(2) din Legea nr.100/2017. | **Nu se acceptă.**  Conform alin.(2) art.54 din Legea nr.100/2017 cu privire la actele normative, autorul proiectului actului normativ prezintă textul proiectului autorității publice cu competentă de adoptare, aprobare sau emitere în limba română, cu traducerea acestuia, după caz, în limba rusă. În acest context, menționăm că proiectul hotărârii Guvernului va fi tradus în limba rusă după finalizarea perioadei de avizare și redactarea acestuia conform propunerilor recepționate.  Totodată conform art. 56 din legea menționată supra actele normative se traduc în limba rusă la etapa de publicare a acestora în Monitorul Oficial al Republicii Moldova. |
| 5. | Adițional, menționăm că pct. 6 din Secțiunea a 2-a a Regulamentului stabilește că proiectele comune se bazează pe criterii obiective, transparente și nediscriminatorii. Totuși, nu sunt precizate clar criteriile exacte după care se face selecția. În acest sens, se recomandă includerea unor criterii specifice de selecție, cum ar fi: viabilitatea tehnică și economică a proiectului, contribuția la atingerea obiectivelor naționale privind energia regenerabilă, capacitatea de integrare în rețeaua electrică etc. | **Nu se acceptă.**  Conform prevederilor regulamentului, în cazul în care una sau mai multe părți contractante, state membre sau țări terțe inițiază implementarea unui proiect comun, organul central de specialitate al administrației publice în domeniul energetic îl realizează în baza unui memorandum de înțelegere, care prevede efectuarea unui studiu de fezabilitate. În situația în care studiul de fezabilitate prevăzut în memorandum stabilește că proiectul comun este fezabil pentru toate părțile implicate, se încheie un acord de proiect comun cu acestea.  Proiectul acordului de proiect comun se elaborează cu respectarea prevederilor Legii nr. 595/1999 privind tratatele internaționale ale Republicii Moldova. |
| 6. | Totodată, regulamentul nu specifică în mod clar mecanismele de finanțare disponibile pentru proiectele comune. În acest sens, se recomandă includerea unor dispoziții care să clarifice sursele posibile de sprijin financiar (fonduri naționale, internaționale sau scheme de subvenții). | **Se acceptă parțial.**  Conform propunerii recepționate de la Ministerul Finanțelor, după elaborarea analizei de fezabilitate, în cazul în care aceasta confirmă viabilitatea proiectului, costul acestuia va fi inclus în proiectul Cadrului Bugetar pe Termen Mediu. Astfel, proiectele comune care implică investiții capitale publice finanțate din bugetul de stat vor fi supuse procesului de examinare și selecție, în conformitate cu prevederile stabilite de Guvern. |
| 7. | Referitor la Nota de fundamentare, la pct. 3.1 și pct. 3.2 se propune a fi ajustat denumirea proiectului ,,Hotărârea Guvernului pentru aprobarea Regulamentului cu privire la implementarea de proiecte comune în domeniul energiei electrice din surse regenerabile cu una sau mai multe părți contractante la Tratatul de constituire a Comunității Energetice, state membre ale Uniunii Europene sau țări terțe. | **Se acceptă.**  Proiectul a fost redactat. |
| Centrul de Armonizare a Legislației nr. 31/02-126-2025 din 24.02.2025 | 8. | 1. *Observații la Clauza de armonizare*   În rezultatul definitivării proiectului, clauza de armonizare urmează a fi revăzută și inclusă după preambulul și clauza de adoptare a proiectului de act normativ în corespundere cu modelul nr. 3 din Anexa nr.1 la Regulamentul privind armonizarea legislației Republicii Moldova cu legislația Uniunii Europene, aprobat prin HG 1171/2018, după cum urmează:  *„Prezenta Hotărâre transpune art. 8 - 12 din Directiva (UE) 2018/2001 a Parlamentului European și a Consiliului din 11 decembrie 2018 privind promovarea utilizării energiei din surse regenerabile, CELEX: 32018L2001, publicată în Jurnalul Oficial al Uniunii Europene L 328 din 21 decembrie 2018, în varianta adaptată și aprobată prin Decizia Consiliului Ministerial al Comunității Energetice nr. 2021/14/MC-EnC din 30 noiembrie 2021.”* | **Se acceptă.**  Proiectul a fost redactat.  În urma verificării, s-a constatat că prezentul proiect de act normativ transpune articolele 9-12 din Directiva (UE) 2018/2001, conform tabelului de concordanță. |
| 9. | 1. *Observații la Tabelul de concordanță*   Conținutul Compartimentelor din tabelul de concordanță urmează să fie ajustat astfel încât să corespundă cerințelor de conținut prevăzute în Anexa nr. 2 la HG nr. 1171/2018. În context, la Compartimentul 7 al tabelului de concordanță se va include textul actualizat al proiectului național. | **Se acceptă.**  Tabelul de concordanță a fost ajusta conform anexei nr. 2 la HG nr. 1171/2018. |
| Ministerul Finanțelor nr. 07/5-03/92/282 din 28.02.2025 | 10. | La indicația Cancelariei de Stat nr.18-69-1442 din 10 februarie 2025, Ministerul Finanțelor a examinat proiectul de hotărâre pentru aprobarea Regulamentului cu privire la implementarea de proiecte comune în domeniul energiei electrice din surse regenerabile cu una sau mai multe părți contractante la Tratatul de constituire a Comunității Energetice, state membre ale Uniunii Europene sau țări terțe (număr unic 77/MEn/2025), autor - Ministerul Energiei și, în limita domeniilor de competențelor, comunică următoarele.  Pentru includerea proiectelor de investiții capitale publice în proiectul Cadrului Bugetar pe Termen Mediu (CBTM) și în proiectul legii bugetului de stat, acestea urmează să fie examinate în conformitate cu prevederile stabilite în Regulamentul cu privire la proiectele de investiții capitale publice, aprobat prin Hotărârea Guvernului nr.684/2022.  În contextul celor menționate, se recomandă includerea în Regulament a unui punct cu următorul cuprins: ,, ”. | **Se acceptă.**  Mențiunea dată a fost indicată la pct. 4.2 „Impactul financiar și argumentarea costurilor estimative” din Nota de fundamentare și în proiectul Regulamentului. |
| Ministerul Infrastructurii și Dezvoltării Regionale nr. 21-1003  din 26.02.2025 | 11. | Ca urmare a examinării proiectului de hotărâre a Guvernului pentru aprobarea Regulamentului cu privire la implementarea de proiecte comune în domeniul energiei electrice din surse regenerabile cu una sau mai multe părți contractante la Tratatul de constituire a Comunității Energetice, state membre ale Uniunii Europene sau țări terțe (număr unic 77/MEn/2025), în limitele competențelor funcționale, comunicăm următoarele.  Proiectul de act al Guvernului înaintat constituie o măsură normativă de organizare a executării prevederilor art.10 alin.(1) lit.k4 ) al Legii nr.10/2016 privind promovarea utilizării energiei din surse regenerabile, care stabilește că:  „Guvernul elaborează, cu suportul organului central de specialitate al administrației publice în domeniul energeticii, și aprobă un regulament cu privire la implementarea de proiecte comune în domeniul energiei electrice din surse regenerabile cu una sau mai multe părți contractante la Tratatul de constituire a Comunității Energetice, state membre ale Uniunii Europene sau țări terțe”.  Subsecvent, **la pct.5 din proiectul de Regulament**, reieșind din faptul, că este reglementată posibilitatea implicării sectorului privat în implementarea de proiecte comune în domeniul energiei electrice din surse regenerabile cu una sau mai multe părți contractante la Tratatul de constituire a Comunității Energetice, state membre ale Uniunii Europene sau țări terțe, se propune completarea proiectului de Regulament cu un punct separat care să detalieze rolul sectorului privat în acest mecanism, cu atât mai mult cu cât în Nota de fondamentare (4.3. Impactul asupra sectorului privat) se menționează explicit faptul, că practica de până acum a demonstrat rolul esențial al sectorului privat în identificarea și dezvoltarea proiectelor de cooperare potențiale. | **Nu se acceptă.**  Propunerea de completare a proiectului de Regulament cu un punct separat privind rolul sectorului privat nu este acceptată. Proiectul de act normativ propus stabilește cadrul general pentru implementarea proiectelor comune, în conformitate cu prevederile art. 10 alin. (1) lit. k⁴) din Legea nr. 10/2016. Includerea unor dispoziții suplimentare referitoare la sectorul privat ar excede scopul acestui act normativ, care reglementează exclusiv mecanismele de cooperare interguvernamentală.  În conformitate cu subpct. 16.1 și 16.2 din proiectul de Regulament, memorandum de înțelegere stabilește cadrul pentru o cooperare reciproc avantajoasă dintre organul central de specialitate al administrației publice în domeniul energeticii și cealaltă parte/părți semnatare ale acestuia cu privire la implementarea unui proiect comun și prevede realizarea studiului de fezabilitate privind implementarea unui proiect comun. În baza memorandumului se va decide dacă va fi implicat sau nu sectorul privat și în ce mod (de exemplu, prin licitație, mecanisme existente sau altele). În caz de necesitate, detalierea suplimentară a acestui aspect va fi abordat separat, în cadrul unor reglementări specifice. Astfel, propunerea nu poate fi integrată în forma actuală a proiectului de Regulament. |
|  | 12. | Totodată, autorul face referire în **clauza de adoptare a proiectului**, la art.5 alin.(2) lit.a) (principiul ajustării cadrului legislativ național la normele și standardele UE) și art.44 alin.(3) (posibilitatea de a fi puse în aplicare măsuri de flexibilitate, în particular sub formă de transferuri statistice sau scheme comune de sprijin, în vederea creării unor oportunități de reducere a costurilor legate de realizarea obiectivelor naționale, precum și a facilitării cooperării cu statele membre ale Uniunii Europene în domeniul energiei din surse regenerabile) din Legea nr.10/2016, ca temeiuri juridice care au justificat elaborarea proiectului, însă care nu pot fi incluse în clauza de adoptare a proiectului, deoarece nu vizează/nu fac parte din competența directă a Guvernului la elaborarea proiectului.  Prin urmare, propunem ca în clauza de adoptare să fie menținută doar referința la art.10 alin.(1) lit.k4 ) al Legii nr.10/2016 privind promovarea utilizării energiei din surse regenerabile, recomandând autorului să renunțe la celelalte prevederi indicate (art.5 alin.(2) lit.a) și art.44 alin.(3) din Legea nr.10/2016). | **Se acceptă.**  Proiectul a fost redactat. |
|  | 13. | În continuare, **la pct.8 subpct.8.2. din proiectul Regulamentului**, propunem următoarea redacție: „8.2. identificarea părții/părților contractante, statului/statelor membre sau țării/țărilor terțe pentru implementarea proiectului comun”, astfel cum rezidă din noțiunile definite în Legea nr.10/2016 și în conformitate cu obiectul de reglementare al prezentului proiect de hotărâre. | **Se acceptă.**  Proiectul a fost redactat. |
|  | 14. | În final, în contextul în care unul din obiectivele politicii de stat în domeniul energiei din surse regenerabile ține de asigurarea comunicării și informării publicului despre energia din surse regenerabile (potrivit art.6 alin.(1) lit.h) al Legii nr.10/2016), precum și în lipsa unor prevederi referitoare la comunicarea publică/asigurarea vizibilității proiectelor comune, implementate în domeniul energiei electrice din surse regenerabile cu una sau mai multe părți contractante la Tratatul de constituire a Comunității Energetice, state membre ale UE sau țări terțe, precum și a impactului acestora, propunem regularizarea în cadrul proiectului de Regulament, a aspectului de „Comunicare publică”, care ar include responsabilitățile organului central de specialitate al administrației publice în domeniul energeticii de informare a publicului asupra proiectelor, asupra rezultatelor, eventuale instrumente cu ajutorul cărora va avea loc informarea etc. Mecanismul de cooperare internațională menționat creează oportunități de reducere a costurilor necesare pentru îndeplinirea obiectivului național de a atinge o pondere de 27% de energie produsă din surse energetice regenerabile în consumul final brut de energie până în 2030 și respectiv, prezintă o importanță majoră cunoașterea și de către societatea civilă a mijloacelor prin care se va atinge acest obiectiv. | **Nu se acceptă.**  În conformitate cu art. 6 alin. (1) lit. h) din Legea nr. 10/2016 privind promovarea utilizării energiei din surse regenerabile, unul dintre obiectivele politicii de stat este asigurarea comunicării și informării publicului despre energia din surse regenerabile. Totuși, în cazul proiectului de hotărâre de Guvern, comunicarea publică a fost abordată în cadrul altor mecanisme de reglementare, fiind reglementată prin acte specifice și proceduri deja existente, inclusiv prin Legea nr. 239/2008 privind transparența în procesul decizional.  Conform prevederilor art. 5 alin. (1) din Legea nr. 239/2008, autoritățile publice sunt obligate să asigure transparența decizională, însă includerea unui punct separat în cadrul acestui proiect, care să reglementeze detaliat comunicarea publică referitoare la proiectele comune din domeniul energiei electrice din surse regenerabile, ar depăși scopul acestui act normativ. Reglementările în vigoare oferă cadrul necesar pentru asigurarea informării publicului, iar detalierea suplimentară a acestora nu se justifică în contextul actual. |
| Ministerul Dezvoltării Economice și Digitalizării  nr. 17-586 din 27.02.2025 | 15. | Cu referire la proiectul de hotărâre pentru aprobarea Regulamentului cu privire la implementarea de proiecte comune în domeniul energiei electrice din surse regenerabile cu una sau mai multe părți contractante la Tratatul de constituire a Comunității Energetice, state membre ale Uniunii Europene sau țări terțe (număr unic 77/MEn/2025), prezentat spre avizare, în limita competențelor funcționale, vă comunicăm următoarele.  La pct. pct. 18 și 24.2 din Regulament, precum și în Tabelul de concordanță, se face referire la data de 25 iunie 2009, cu toate acestea, în nota de fundamentare nu se explică motivul folosirii acestei date. | **Nu se acceptă.**  ***Precizare.***  Data de 25 iunie 2009 este utilizată la punctul 18 deoarece reprezintă o referință stabilită în legislația europeană pentru a delimita proiectele de energie regenerabilă care pot beneficia de anumite scheme de sprijin și recunoaștere în cadrul mecanismului de cooperare. Această dată este aliniată cu prevederile Directivei 2009/28/CE privind promovarea utilizării energiei din surse regenerabile, care a fost adoptată la 23 aprilie 2009 și publicată în Jurnalul Oficial al UE la 5 iunie 2009. Prin urmare, proiectele puse în funcțiune după această dată sunt eligibile pentru a fi luate în considerare în cadrul mecanismului de cooperare internațională, inclusiv pentru proiecte comune. |
| Centrul Național pentru Energie Durabilă nr. 15-256 din 25.02.2025 | 16. | Prin prezenta, IP Centrul Național pentru Energie Durabilă (IP CNED), instituția publică de suport care are misiunea de a coordona și de a organiza activitățile orientate spre asigurarea implementării politicii de stat în domeniile de activitate atribuite în conformitate cu HG 1060/2023, cu referire la demersul Nr. 04-368 din 11 februarie 2025 privind avizarea proiectului de hotărâre pentru aprobarea Regulamentului cu privire la implementarea de proiecte comune în domeniul energiei electrice din surse regenerabile cu una sau mai multe părți contractante la Tratatul de constituire a Comunității Energetice, state membre ale Uniunii Europene sau țări terțe (număr unic 77/MEn/2025), vă comunică următoarele propuneri:  Pentru întreg proiectul Hotărârii se propune înlocuirea sintagmei „de energie electrică, de încălzire sau de răcire din surse regenerabile”, cu sintagma „de energie electrică, de energie pentru încălzire sau răcire din surse regenerabile”, formulare utilizată și în Legea 10/2016 privind promovarea utilizării energiei din surse regenerabile. | **Se acceptă**.  Proiectul a fost redactat. |
| 17. | Pentru Capitolul II, pct. 8, subpct. 8.4, se propune adăugarea cuvintelor explicative ce vor descrie conținutul analizei cost-beneficiu, în contextul în care subpct. 8.1. și 8.3 presupun mai multe scenarii de proiecte comune. | **Nu se acceptă.**  Analiza cost-beneficiu din subpct. 8.3 presupune evaluarea și selectarea celei mai avantajoase țări prin estimarea costurilor și beneficiilor țărilor identificate. Adăugarea unor cuvinte explicative suplimentare poate duce la o tautologie. |
| Ministerul Mediului  nr. 13-05/509  din 24.02.2025 |  | Lipsă de obiecții și propuneri. | Se ia act. |
| Termoelectrica  nr. 79/1428  din 21.02.2025 |  | Lipsă de obiecții și propuneri. | Se ia act. |
| Societatea pe Acțiuni „CET-Nord”  nr. 200-08/0236  din 21.02.2025 |  | Lipsă de obiecții și propuneri. | Se ia act. |
| Societatea pe Acțiuni „ENEGOCOM” |  | Lipsă de obiecții și propuneri. | Se ia act. |
| Societatea pe acțiuni „REȚELE ELECTRICE DE DISTRIBUȚIE NORD” |  | Lipsă de obiecții și propuneri. | Se ia act. |
| Societatea pe Acțiuni „FURNIZAREA ENERGIEI ELECTRICE NORD” |  | Lipsă de obiecții și propuneri. | Se ia act. |
| **Avizare și consultare repetată** | | | |
| Cancelaria de Stat |  | Ca urmare a examinării repetate a proiectului Hotărârii Guvernului pentru aprobarea Regulamentului cu privire la implementarea de proiecte comune în domeniul energiei electrice din surse regenerabile cu una sau mai multe părți contractante la Tratatul de constituire a Comunității Energetice, state membre ale Uniunii Europene sau țări terțe, comunicăm menținerea constatării de compatibilitate expuse prin DC nr. 31/02-126-2025 din 24.02.2025 privind transpunerea parțială a prevederilor Directivei (UE)2018/2001. În context, clauza de armonizare a proiectului se va expune în următoarea redacție: „Prezenta Hotărâre transpune art. 8 - 12 din Directiva (UE) 2018/2001 a Parlamentului European și a Consiliului din 11 decembrie 2018 privind promovarea utilizării energiei din surse regenerabile, CELEX: 32018L2001, publicată în Jurnalul Oficial al Uniunii Europene L 328 din 21 decembrie 2018, în varianta adaptată și aprobată prin Decizia Consiliului Ministerial al Comunității Energetice nr. 2021/14/MC-EnC din 30 noiembrie 2021.” În final, în conformitate cu pct. 60 din Regulamentul privind armonizarea, tabelul de concordanță actualizate urmează a fi prezentat în format electronic, în termen de 20 zile de la data adoptării actului normativ Cancelariei de Stat (Centrului de armonizare a legislației), pentru a fi inclus în baza de date a legislației naționale armonizate. | **Se acceptă**.  Tabelul de concordanță a fost redactat. |
| Ministerul Finanțelor |  | Lipsă de obiecții și propuneri. | Se ia act. |
| Ministerul Infrastructurii și Dezvoltării Regionale |  | Lipsă de obiecții și propuneri. | Se ia act. |
| **Expertizare** | | | |
| Ministerul Justiției nr. 04/2-2937 din 24.03.25 | 1. | În clauza de adoptare a proiectului de hotărâre, textul „Legea nr. 10 din 26 februarie 2016” se va substitui cu textul „Legea nr. 10/2016”, în vederea respectării dispozițiilor art. 42 alin. (5) și art. 55 alin. (5) din Legea nr. 100/2017 cu privire la actele normative. | **Se acceptă.**  Proiectul a fost redactat. |
| 2. | La pct. 3 verbul se va expune la timpul prezent „intră în vigoare”. | **Se acceptă.**  Proiectul a fost redactat. |
| 3. | *La proiectul Regulamentului:*  Denumirea secțiunii 1 din capitolul I recomandăm a fi reformulată după cum urmează: „Obiectul de reglementare și noțiuni”. | **Se acceptă.**  Proiectul a fost redactat. |
| 4. | De asemenea, denumirea secțiunii a 2-a necesită a fi revăzută, deoarece în conținutul secțiunii nu sunt prevăzute nemijlocit anumite obiective. | **Se acceptă.**  Proiectul a fost redactat. |
| 5. | La pct. 3, cuvântul „principale” se propune a fi exclus, fiind considerat inutil. | **Se acceptă.**  Proiectul a fost redactat. |
| 6. | În pct. 4, cuvintele „obiectivelor naționale stabilite” se vor substitui cu cuvintele „obiectivului național stabilit”. | **Se acceptă.**  Proiectul a fost redactat. |
| 7. | La pct. 8, cuvintele „obiectivului național” se propune a fi completate cu textul „stabilit în art. 6 alin. (1) lit. b) din Legea nr. 10/2016 privind promovarea utilizării energiei din surse regenerabile”. | **Se acceptă.**  Proiectul a fost redactat. |
| 8. | În pct. 13, 15, 19, 21-23, 25-27, 29 și 30, cuvintele „din Regulament” se vor exclude, în vederea respectării art. 55 alin. (4) al Legii nr. 100/2017 cu privire la actele normative. Potrivit acestuia, în cazul în care se face trimitere la o normă juridică care este stabilită în același act normativ sau element structural, pentru evitarea reproducerii acesteia, se face trimitere la norma juridică relevantă fără a se preciza că aceasta face parte din același act normativ sau element structural. | **Se acceptă.**  Proiectul a fost redactat. |
| 9. | În pct. 15, cuvântul „acestea” se propune a fi substituit cu textul „acesta/acestea”. | **Se acceptă.**  Proiectul a fost redactat. |
| 10. | Dispozițiile sbp. 16.1 și 16.2 se vor expune în puncte distincte, or, acestea nu sunt diviziuni ale pct. 16 (observație valabilă și pentru subpunctele pct. 17). | **Se acceptă.**  Proiectul a fost redactat. |
| 11. | Denumirea secțiunii a 2-a din capitolul V necesită a fi reformulată, deoarece este ambiguă. | **Se acceptă.**  Proiectul a fost redactat. |
| 12. | La pct. 22, textul „pct. 19 subpc. 4” se va substitui cu textul „subpct. 19.4”, iar la pct. 23, textul „pct. 22 subpct. 2” se va substitui cu textul „subpct. 22.2”, în corespundere cu uzanțele de redactare a actelor normative. | **Se acceptă.**  Proiectul a fost redactat. |
| 13. | La pct. 24:  - în sbp. 24.1, textul „în următoarele condiții” se recomandă a fi substituit cu textul „această cerință considerându-se a fi îndeplinită dacă:”;  - în sbp. 24.1.3, textul „pct. 24 subpct. 2 al prezentului punct” se va substitui cu textul „subpct. 24.2”;  - în sbp. 24.2, textul „pct. 4 subpct. 2” se va substitui cu textul „subpct. 4.2”. | **Se acceptă.**  Proiectul a fost redactat. |
| 14. | La sbp. 25.5, textul „pct. 24 subpct. 2 și 3” se va substitui cu textul „subpct. 24.2 și 24.3”. | **Se acceptă.**  Proiectul a fost redactat. |
| 15. | La pct. 26, textul „pct. 24 subpct.1.1 și 1.2” se va substitui cu textul „subpct. 24.1.1 și 24.1.2”, iar textul „pct. 24 subpct. 1” se va substitui cu textul „subpct. 24.1”. | **Se acceptă.**  Proiectul a fost redactat. |
| 16. | La sbp. 27.4, textul „pct. 27 subpct. 2 și 3” se va substitui cu textul „subpct. 27.2 și 27.3”, iar la pct. 29, textul „pct. 27 subpct. 4” se va substitui cu textul „subpct. 27.4”. | **Se acceptă.**  Proiectul a fost redactat. |
| 17. | Denumirea secțiunii a 4-a „Efectele proiectelor comune cu țări terțe”, din Capitolul V, inclusiv conținutul pct. 30, se recomandă a fi corelate cu articolul 12 din Directiva (UE) 2018/2001 a Parlamentului European și a Consiliului din 11 decembrie 2018 privind promovarea utilizării energiei din surse regenerabile, care are ca obiect de reglementare „Efectele proiectelor comune între statele membre și țări terțe”, în sensul includerii referinței și la statele membre ale Uniunii Europene. Or, ținând cont că potrivit noțiunii date termenului „țară terță” - țară care nu este parte contractantă la Tratatul de constituire a Comunității Energetice și nu este stat membru al Uniunii Europene, se va considera că articolul 12 din actul UE citat a fost transpus parțial. | **Se acceptă parțial.**  Proiectul a fost redactat.  În Directiva (UE) 2018/2001 a Parlamentului European și a Consiliului din 11 decembrie 2018 privind promovarea utilizării energiei din surse regenerabile (reformare), CELEX: 32018L2001, publicat în Jurnalul Oficial al Uniunii Europene L 328 din 21 decembrie 2018, în varianta adaptată și aprobată prin Decizia Consiliului Ministerial al Comunității Energetice nr. 2021/14/MC-EnC din 30 noiembrie 2021, în denumirea Articolului 12 sintagma ”Member states” este înlocuit cu ”Contracting parties” cu următorul titlu:  „Effects of joint projects between Contracting Parties and third countries”  Prin urmare, Republica Moldova fiind partea contractantă a Comunității Energetice, în secțiunea a 4-a se referă la proiectele comune ale Republicii Moldova doar cu părțile terțe, cu o posibilă colaborare cu alte părți contractante în conformitate cu pct. 4.2.  În prezent, nu este posibilă realizarea proiectelor comune cu țări terțe în colaborare cu statele membre, deoarece statele membre sunt obligate să notifice Comisia Europeană în conformitate cu prevederile articolului 12, alineatul (2) din Directiva 2018/2001, în timp ce părțile contractante notifică Secretariatul Comunității Energetice în conformitate cu Directiva 2018/2001 în varianta adaptată. Scopul principal al Comunității Energetice constă în crearea unei piețe energetice integrate și competitive între Uniunea Europeană și părțile contractante la Tratatul de constituire a Comunității Energetice.  Pentru a asigura claritatea, denumirea secțiunii a 4-a din Capitolul V a fost modificată astfel: „Efectele proiectelor comune realizate între părțile contractante și țări terțe.” În acest context, Republica Moldova este definită drept ca una din părțile contractantă (în conformitate cu pct. 3) și nu se exclude posibilitatea de a iniția proiecte comune cu țări terțe, în colaborare cu alte părți contractante, în conformitate cu prevederile pct. 4.2. |
| 18. | În pct. 30:  - textul „pct. 27 subpct. 3” se va substitui cu textul „subpct. 27.3”, iar textul „subpct. 4” se va substitui cu textul „subpct. 27.4”;  - în sbp. 30.2, se vor revedea cuvintele „termenii notificării prevăzute la pct. 26”, întrucât la pct. 26 nu sunt stabiliți anumiți termeni. | **Se acceptă parțial.**  Conținutul subpct. 30.2 este în conformitate cu Directiva (UE) 2018/2001. Notificarea este prevăzută la pct. 26, în timp ce conținutul acestei notificări este detaliat la pct. 27. |
| 19. | Ultimul alineat al Regulamentului se recomandă a fi însemnat ca punct distinct. Totodată, din conținutul acestuia, textul „pct. 30 subpct. 2” se va substitui cu textul „subpct. 30.2”. | **Se acceptă.**  Proiectul a fost redactat. |
| Raport de expertiză anticorupție nr. EH25/10436 din 25.03.25 |  | *Obiecții:*  Norma citată supra transpune prevederile acquis-ului comunitar transpus (art. 9 alin.(1) Directiva (UE) 2018/2001: *”Articolul 9 Proiecte comune între statele membre (1) Două sau mai multe state membre pot coopera în cadrul tuturor tipurilor de proiecte comune cu privire la producerea de energie electrică, de încălzire sau de răcire din surse regenerabile. O astfel de cooperare poate implica operatori privați.”)*  Măsurile de transpunere a acquis-ului comunitar trebuie să asigure aplicarea reală și deplină a legislației UE *într-un mod clar și specific*. Directivele UE, sunt obligatorii în partea ce ține de rezultatul ce urmează a fi atins, pentru fiecare stat membru căruia este adresată, însă lasă la discreția autorităților naționale alegerea formelor și mijloacelor de armonizare/aproximare. Directiva este (împreună cu regulamentul), cel mai important instrument juridic al UE, reprezentând un compromis între necesitatea de a avea o legislație uniformă în cadrul UE și necesitatea de a reține diversitatea sistemelor legale posibile ale statelor membri. Scopul directivelor este de a armoniza legile, fără a le egala ca în cazul regulamentelor. Totodată, respectarea principiilor de legiferare și a exigențelor de tehnică legislativă relevante statuate de cadrul normativ național se impune pentru asigurarea certitudinii juridice în contextul reglementării unor anumite categorii de raporturi juridice.  Se evidențiază faptul că, prevederile proiectului nu reglementează aspecte ce țin de principiile de desfășurare a procedurilor administrative aferente atragerii operatorilor economici în cadrul cooperărilor prenotate, fapt care denotă neîntrunirea exigențelor de tehnică legislativă vizate de prevederile art.29 alin. (2) al Legii nr.100/2017 coroborat art.32 Cod Administrativ. În acest context, se accentuează faptul că, potrivit exigențelor prenotate, procedura administrativă se structurează în mod indispensabil în cadrul unui act normativ, astfel încât participanţii să poată înţelege fiecare etapă a procedurii desfășurate, spectrul de drepturi exercitate și obligațiile asumate, atât de către entitatea publică/agentul public vizat de executarea normei, cât și de către persoanele private vizate de acțiunile acestuia. Omisiunea legiuitorului de a reglementa procedurile administrative pe care le gestionează entitatea publică/agentul public, determină discreţia periculoasă a agentului public responsabil/persoanei care are/susține că are influență asupra acestuia, de a dezvolta reguli procedurale convenabile propriilor sale interese, contrare interesului public și impunerea arbitrară a unor cerințe excesive/adaptate convenției unor anumite persoane/grup de persoane.  Totodată, deficiența în speță, atribuie per ansamblu, caracter incert relaţiilor sociale reglementate, îndeosebi cele referitoare la mecanismele de realizare a drepturilor, de îndeplinire a obligaţiilor, ambiguitatea atribuţiilor agenților publici şi a procedurilor administrative de care aceștia sunt responsabili etc., situaţii în care agenții publici responsabili/persoanele care au/susțin că au influență asupra acestora, se pot prevala de această deficienţă pentru a comite incidente de integritate/manifestări de corupție.  Circumstanţele reflectate supra, pot submina egalitatea subiecţilor şi pot determina disfuncționalitatea procedurii de selectare a operatorului şi desfăşurarea acesteia în condiţiile unui învingător stabilit în prealabil, prejudiciind astfel interesele altor subiecţi participanţi.  În context, se remarcă prevederile art.5, 12 al Convenției ONU împotriva corupției, după cum urmează:  *ART. 5 Politici şi practici de prevenire a corupţiei 3. Fiecare stat parte se străduiește să evalueze periodic instrumentele juridice și măsurile administrative pertinente pentru a determina dacă acestea sunt 4 corespunzătoare pentru a preveni și combate corupţia.*  *ART. 12 Sectorul privat 1. Fiecare stat parte ia, conform principiilor fundamentale ale dreptului său intern, măsuri pentru prevenirea corupţiei implicînd sectorul privat, întărirea normelor de contabilitate și audit în sectorul privat și, dacă este cazul, prevederea de sancţiuni civile, administrative sau penale efi ciente, proporţionate și punitive, în caz de nerespectare a acestor măsuri. 2. Măsurile care permit atingerea acestor obiective pot include, în special: d) prevenirea folosirii improprii a procedurilor de reglementare a entităţilor private, [...]*  *Recomandări:* Reglementarea principiilor aferente procedurii administrative (implicării sectorului privat) și partajul costurilor și riscurilor legate de implementaea proiectelor inclusiv de către operatorul implicat. În acest sens, se recomandă accentuarea i) transparenței procesului ii) asigurării egalității și accesului nediscriminatoriu al tuturor operatorilor eligibili și iii) selectarea operatorului în baza unor proceduri publice, competitive, bazate pe criterii obiective și cerințe aprobate de către Executiv. | **Nu se acceptă.**  Proiectul de act normativ nu presupune, în momentul de față, cheltuieli financiare sau participarea sectorului privat, fiind conceput ca un mecanism alternativ care nu impune obligații financiare pentru Republica Moldova. Astfel, Ministerul Energiei poate identifica necesitatea unui proiect comun, dacă se identifică riscul de neîndeplinire sau probabilitatea de depășire a obiectivului național și totodată necesitatea de implementarea proiectului comun în baza rapoartelor anuale elaborate de organele de resort din domeniul energetic, va fi necesară un studiu de prefezabilitate. Acest studiu va analiza oportunitățile de implementare a proiectului comun cât pe teritoriul Republicii Moldova cât și pe teritoriul țărilor identificate.  Dacă se va stabili necesitatea implementării proiectului comun, costurile estimate vor fi determinate într-un studiu de fezabilitate prevăzut de memorandumul de înțelegere dintre Ministerul Energiei și părțile implicate. În cazul în care studiul de fezabilitate prevăzut în memorandumul de înțelegere stabilește că proiectul comun este fezabil pentru toate părțile implicate, se încheie un acord de proiect comun cu acestea.  Prin urmare, procesul detaliat al proiectului comun va fi stabilit în urma negocierilor cu cealaltă parte/părți implicate în cadrul memorandumului de înțelegere.  De exemplu, pentru a implica sectorului privat, Republica Moldova în calitate de parte a unui proiect comun, ar putea lansa o licitație pentru un proiect specific, solicitând agentului economic privat câștigător să construiască și să opereze o instalație conform specificațiilor stabilite. Alternativ, ar putea dezvolta un cadru care să încurajeze agenții economici privați să identifice și să elaboreze inițiative de proiecte comune, pentru a aplica ulterior la sprijinul predefinit. În dependență de opțiune aleasă vor fi stabilite norme juridice aferente în conformitate de cadru legal respectiv.  Totodată, în secțiunea a 3-a din Capitolul III al prezentului regulament, organul central de specialitate în domeniul energeticiipropune părții/părților interesate elaborarea unui memorandum de înțelegere care stabilește cadrul pentru o cooperare reciproc avantajoasă, care ar urma să fie elaborat și promovat în conformitate cu Legea nr. 595/1999 privind tratatele internaționale ale Republicii Moldova. Astfel având în vedere că, memorandum urmează a fi negociat, nu pot fi stabilite la moment anumite prețuri sau condiții pentru cealaltă parte.  Suplimentar, se menționează că, în procesul de avizare repetată, Ministerul Finanțelor nu a formulat obiecții sau propuneri pe marginea acestui proiect. |

**Secretară de Stat** */semnat electronic/* **Carolina NOVAC**